b'\n_START_ARTICLE_\nZaibatsu\n_START_SECTION_\nTerminologia\n_START_PARAGRAPH_\nVaikka zaibatsuja oli olemassa 1800-luvulta saakka, termi tuli yleiseen k\xc3\xa4ytt\xc3\xb6\xc3\xb6n vasta ensimm\xc3\xa4isen maailmansodan j\xc3\xa4lkeen. M\xc3\xa4\xc3\xa4ritelm\xc3\xa4ns\xc3\xa4 mukaan zaibatsut olivat suuria suvun hallitsemia monopoleja, jotka koostuivat huipulla olevasta holdingyhti\xc3\xb6st\xc3\xa4, t\xc3\xa4ysin zaibatsun omistuksessa olevasta varoja hankkivasta pankista ja useista teollisuutta harjoittavista tyt\xc3\xa4ryhti\xc3\xb6ist\xc3\xa4, jotka hallitsivat tietty\xc3\xa4 osaa markkinoista joko yksin\xc3\xa4\xc3\xa4n tai omien tyt\xc3\xa4ryhti\xc3\xb6idens\xc3\xa4 kautta._NEWLINE_Vaikka termi\xc3\xa4 k\xc3\xa4ytettiin joskus esimerkiksi Yhdysvalloissa 1980-luvulla viittaamaan suuriin japanilaisiin yrityksiin, Japanissa sit\xc3\xa4 ei k\xc3\xa4ytet\xc3\xa4 muuten kuin historiallisessa kontekstissa.\n_START_SECTION_\nMerkitys\n_START_PARAGRAPH_\nZaibatsut olivat Japanin keisarikunnan talous- ja teollisuustoiminnan syd\xc3\xa4mess\xc3\xa4. Niill\xc3\xa4 oli runsaasti vaikutusvaltaa Japanin sis\xc3\xa4- ja ulkopolitiikassa. Rikken seiy\xc5\xabkai -puoluetta pidettiin Mitsui-ryhm\xc3\xa4n laajentumana, ja ryhm\xc3\xa4ll\xc3\xa4 oli my\xc3\xb6s vahvat yhteydet keisarillisen Japanin armeijaan. Samoin rikken minseit\xc5\x8d oli yhteydess\xc3\xa4 Mitsubishi-ryhm\xc3\xa4\xc3\xa4n, kuten my\xc3\xb6s keisarillisen Japanin laivasto. Toisen maailmansodan alkuun menness\xc3\xa4 nelj\xc3\xa4ll\xc3\xa4 suurella zaibatsulla oli suoraan hallussaan yli 30 prosenttia Japanin kaivos-, kemian- ja metalliteollisuudesta ja l\xc3\xa4hes 50 prosenttia kone- ja laitemarkkinoista, merkitt\xc3\xa4v\xc3\xa4 osa ulkomaankauppalaivastosta ja 60 prosenttia p\xc3\xb6rssist\xc3\xa4._NEWLINE_Sek\xc3\xa4 vasemmisto ett\xc3\xa4 oikeisto suhtautuivat ep\xc3\xa4ilyksell\xc3\xa4 zaibatsuja kohtaan 1920- ja 1930-luvuilla. Vaikka maailma oli vajonnut taloudelliseen lamaan, zaibatsut kukoistivat valuuttaspekulaatioiden, halvan ty\xc3\xb6voiman ja armeijan hankintojen kautta. Asiat k\xc3\xa4rjistyiv\xc3\xa4t Ketsumeidan-v\xc3\xa4likohtauksessa maaliskuussa 1932, kun Mitsuin johtaja murhattiin. T\xc3\xa4m\xc3\xa4n j\xc3\xa4lkeen zaibatsut yrittiv\xc3\xa4t parantaa julkista kuvaansa hyv\xc3\xa4ntekev\xc3\xa4isyysty\xc3\xb6n avulla._NEWLINE_Japanin miehityskaudella sodan j\xc3\xa4lkeen zaibatsuja yritettiin hajottaa. Yhdysvaltalaiset pitiv\xc3\xa4t zaibatsuja osoituksena Japanin taloudellisesta imperialismista: militaristien ja zaibatsujen tavoitteet olivat olleet samat, vaikka keinot erosivatkin toisistaan. Vaurauden keskittymist\xc3\xa4 harvoille oligarkeille pidettiin my\xc3\xb6s maan demokratisoitumisen kannalta haitallisena. Zaibatsujen hajottamiseen liittyi kuitenkin monia k\xc3\xa4yt\xc3\xa4nn\xc3\xb6n ongelmia, ja niit\xc3\xa4 vastaan kohdistetut toimet onnistuivat vain osittain. Japanin talouden nykyiset l\xc3\xb6yhemm\xc3\xa4t keiretsu-yritysryhm\xc3\xa4t eroavat silti huomattavasti entisist\xc3\xa4 zaibatsuista.'